
Дел.број: 103
Датум:   23.04.2024.године                   


На основу чл.  61.Статута школе и члана 119. став 1. тачка 1., а у вези чланa 108. Закона о основама система образовања и васпитања (“Службени гласник РС”, бр. 88/2017, 27/2018 – други закон, 10/2019, 6/2020,129/2021 и 92/2023) и Упутством за израду акта којим установе образовања и васпитања прописују мере, начин и поступак заштите и безбедности деце и ученика („Сл. гласник РСˮ бр. 67/2022), и Правилника о Протоколу поступања у установи у одговору на насиље, злостављање и занемаривање („Сл.гласник РС“,број 11/2024.), Школски одбор Основне школе за образовање одраслих у Чачку, на седници одржаној дана  23.04.2024. године доноси:

ПРАВИЛНИК
О МЕРАМА, НАЧИНУ И ПОСТУПКУ ЗАШТИТЕ И БЕЗБЕДНОСТИ ПОЛАЗНИКА ЗА ВРЕМЕ ОСТВАРИВАЊА 
ОБРАЗОВНО - ВАСПИТНОГ РАДА И ДРУГИХ   КОЈЕ ОРГАНИЗУЈЕ ОСНОВНА ШКОЛА ЗА ОБРАЗОВАЊЕ ОДРАСЛИХ  У ЧАЧКУ


I ОПШТЕ ОДРЕДБЕ
Члан 1.
Правилником о мерама, начину и поступку заштите и безбедности полазника за време  боравка у школи и свих активности које организује школа (даље: Правилник) уређују се мере, начин и поступак заштите и безбедности полазника за време боравка у школи и свих активности које организује Основна школа за образовање одраслих (даље: Школа), а нарочито: сарадња са надлежним органом јединице локалне самоуправе, превентивне мере заштите и  безбедности у вези са организацијом рада Школе, спровођење мера прописаних овим правилником, Законом о основама система образовања и васпитања, посебним законима у области образовања и васпитања и другим прописима којима се уређује област заштите и безбедности, као и одговорност запослених и полазника за неизвршавање одредаба овог правилника.

Члан 2.
Заштита и безбедност полазника за време боравка у Школи и свих активности које организује Школа уређује се у складу са Упутством министра просвете, науке и технолошког развоја за израду акта којим установе образовања и васпитања прописују мере, начин и поступак заштите и безбедности деце и ученика („Сл. гласник РСˮ бр. 67/2022) и Правилника о Протоколу поступања у установи у одговору на насиље, злостављање и занемаривање („Сл.гласник РС“,број 11/2024.).

 II ПОСЕБНЕ ОДРЕДБЕ
Члан 3.
Полазници имају право на заштиту и безбедност у објекту – згради Школе, као и ван зграде Школе, за време остваривања свих облика образовно- васпитног рада или других активности које организује Школа, у складу са законом и Статутом Школе.

Члан 4.
Школа, односно запослени у Школи обезбеђују остваривање права полазника у складу са законом.
Полазници имају право на заштиту и безбедност у Школи и од поступака других полазника, запослених, родитеља, односно другог законског заступника полазника и трећих лица који угрожавају њихову безбедност.

Полазници имају право на заштиту и безбедност од елементарних непогода – поплава, земљотреса, других несрећа/удеса, катастрофа или других ванредних околности и  ситуација које могу да угрозе безбедност полазника у Школи.




1. АНАЛИЗА ПОТЕНЦИЈАЛНИХ И АКТУЕЛНИХ РИЗИКА У ОРГАНИЗАЦИЈИ  РАДА ШКОЛЕ 

Члан 5.
Приликом израде овог правилника Школа је припремила анализу потенцијалних и актуелних ризика у организацији рада Школе (просторни, технички, временски и други организациони услови), као што су:
1. приступ објекту Школе (згради );
2. сигурност простора око Школе;
3. стање у унутрашњем простору Школе;
4. специфични услови и околности које су карактеристичне за Школу;
5. услови безбедног кретања полазника од куће до школе.

1.1 Приступ објекту Школе (згради )

Члан 6.
Улица из које се улази у зграду Школе (главни улаз) јесте двосмерна  (оптерећена саобраћајем),  прописно означеним пешачким прелазом.
У посебно фреквентним временским периодима (почетком школске године) евидентно је присуство саобраћајне полиције.
У близини Школе нема ризичних саобраћајница, мостова, нити пружних прелаза.


1.2 Сигурност простора око Школе
Члан 7.

За време наставе главни улаз је откључан јер у Установи „Коста Новаковић“ у којој се налазе просторије школе , простор користе и разне фирме ,ради омогућавања приступа објекту полазницима родитељима/другим законским заступницима из свих праваца. У том периоду постоји  знатан степен ризика могућности приступа трећих лица.
Након наставе и у ненаставне/нерадне дане степен ризика од могућности приступа трећих лица  објекту Школе сведен је на минимум.

Кључеви од школе налазе се код  чистачице  Школе.
Постоји добра осветљеност простора око објекта Школе.
Стање  инсталација (водоводне, канализационе, електричне, топловодне мреже и др.) и провера њиховог стања врши Установа „Коста Новаковић“, обзиром да школа нема сопствени простор већ користи просторије поменуте Установе, у складу са законом прописаним роковима. Проверу стања исправности инсталација врши лице које поседује лиценцу Инжењерске коморе за извођача радова електроенергетских инсталација ниског и средњег напона.

1.3 Стање у унутрашњем простору Школе
Члан 8.
Објекти у којима се остварује образовно-васпитни рад у добром су стању и    приступачни су за све учеснике у образовно-васпитном процесу.
Школа  не поседује  зграде у свом власништву, већ користи  просторије Установе „Косте Новаковић“ и то: учионице, канцеларије за руководеће и ненаставно особље, као и  наставничка канцеларија, библиотека, чајна кухиња, тоалети и ходник.
Постоје обезбеђени мокри чворове који су у исправном стању.

Обезбеђен је приступ и добро стање, у складу са законом и прописима који уређују  наведену материју,:
· уређаја за грејање;
· уређаја за обезбеђивање довода електричне енергије;
· санитарних чворова;
· степеништа .

1.4 Специфични услови и околности које су карактеристичне за Школу

Члан 9.
Школа припада градској средини.

Школа има у школској 2023/24 години уписаних 117 ученика распоређених у 8 одељења.
Рад школе се одвија у две смене. Часови у првој смени почињу у 7:30 часова, а у другој у 11:20 часова.

Члан 10.
Ради свеобухватне заштите и безбедности ученика/полазника Школа у сарадњи са надлежним органом јединице локалне самоуправе остварује комуникацију са релевантним институцијама на националном и локалном нивоу (Министарство унутрашњих послова, Завод за јавно здравље Чачак и други органи и организације) при реализацији заједничких активности усмерених на обезбеђивање заштите и безбедности ученика.

1.5 Услови безбедног кретања ученика од куће до школе

Члан 11.
Директор Школе је обавезан да сарађује са органима надлежним за безбедност саобраћаја и да прати стање саобраћајне сигнализације на прилазима Школи.

Члан 12.
Школа по потреби пред надлежним органима покреће иницијативе ради побољшања безбедности у саобраћају на прилазима Школи (постављање „лежећих полицајацаˮ, семафора и других уређаја, организовање дежурства саобраћајних полицајаца и др.).

Члан 13.
Сваки запослени обавезан је да о уоченим недостацима на саобраћајној сигнализацији обавести директора, који ће ради решавања проблема ступити у контакт с надлежним органима.

Члан 14.
Заштита полазника у саобраћају обезбеђује се, по потреби за млађе полазнике школе, приказивањем филмова о саобраћају, разговором на часовима.

2. ПРЕВЕНТИВНЕ МЕРЕ ЗАШТИТЕ И БЕЗБЕДНОСТИ У ВЕЗИ СА     
ОРГАНИЗАЦИЈОМ РАДА ШКОЛЕ

Члан 15.
Школа утврђује превентивне мере заштите и безбедности у вези са организацијом рада, и то:
1. распоред дежурстава запослених;
2. могућност боравка у Школи, односно непосредног учешћа родитеља, односно другог законског заступника полазника у активностима Школе;
3. физичка безбедност објекта – зграде и окружења (процедуре за чистачицу/дежурне запослене – свакодневни обиласци зграде (учионица, ходника, тоалета,  и других просторија) ; дезинфекција,; провера исправности воде за пиће након неких  хаварија и клима-уређаја – редовно одржавање и вентилација; саобраћајна безбедност и сл.);
4. безбедносне процедуре у Школи, укључујући и процедуре у учионицама и другим просторијама за рад – опремање просторија, биљке које изазивају алергије или отровне биљке, употреба спрејова или токсичних лепкова, отварање прозора и др.;
5. одржавање дисциплине у Школи – згради  посебно у учионици и другим радним просторијама;
6. истакнуто место за прву помоћ у Школи (где се налази комплет за прву помоћ, ко је задужен да проверава/допуњује садржину комплета, телефони хитне помоћи и надлежног дома здравља – видно обележени), као и начин поступања у ситуацији када је потребно полазнику указати прву помоћ или постоји сумња на потенцијални здравствени ризик или повреду полазника (ко позива хитну помоћ и обавештава родитеља и другог законског заступника и по потреби надлежну инспекцију и др.);
7. поступање ради заштите од болести, посебно инфективних (хигијена у Школи, поступање у складу са прописима из области здравства и санитарна контрола, ко је задужен да обавести надлежног лекара о појави инфективне болести и др.), као и поступање по препорукама надлежних здравствених органа;
8. безбедносне процедуре / правила за заштиту и безбедност за време остваривања образовно-васпитног рада ван Школе, посете музејима и реализација  ваннаставних активности;
9. поступање ради заштите од физичких повреда (обезбедити да подови нису клизави ; обезбедити набавку школског намештаја без оштрих ивица, у  складу са могућностима и др.);
10. начин правилног коришћења и надзор над употребом  уређаја   при реализацији наставе,;
11. правила за одговорно поступање и пријава кварова и оштећења на инсталацијама – водоводне, канализационе, електричне и гасне мреже, котларнице и др.; одредити ко је задужен да реагује ради заштите и безбедности или да пријави квар на инсталацијама, опреми и др. надлежној служби;
12. планирање превентивних и интервентних програма са циљем промене понашања код полазника;
13. мере заштите од пожара, у складу са Законом о заштити од пожара („Сл. гласник PCˮ бр. 111/09, 20/15 и 87/18 – др. закон);
14. правила за одговорно поступање у случају елементарних непогода и других нecpeћa и сл. или других ванредних околности и ситуација;
15. израда и реализација годишњих програма заштите од насиља, злостављања и занемаривања и програма спречавања дискриминације у складу са Законом, Правилником  о протоколу поступања у установи у одговору на насиље, злостављање и занемаривање („Сл. гласник PСˮ бр. 11/2024) и Правилником о поступању установе у случају сумње или утврђеног дискриминаторног понашања и вређања угледа, части или достојанства личности („Сл. гласник РСˮ бр. 65/18);
16. правила за поступање у случају претње, односно сумње на постојање друге опасности по безбедност полазника са посебним освртом напоступање школе у одговору на кризни догађај у складу са Правилником о поступању у установи у одговору на насиље,злостављање и занемаривање („Сл.гласник РС“ број 11/2024).

2.1 Распоред дежурстава запослених

Члан 16.
Дежурство у Школи је обавеза свих запослених, а обавља се по решењу и уз координацију директора  Школе, а према распореду дежурства који     је објављен на огласној табли у наставничкој канцеларији.
Дежурство у Школи изводе дежурни наставници и помоћно-техничко особље у складу са процесом наставе.
Дежурство наставника почиње 15 минута пре почетка наставе, а завршава се након завршетка смене.
Дежурство се обавља у ходнику  а по потреби и на другим местима, у складу са одлуком главног дежурног наставника.
Сва правила везана за поступање дежурних наставника регулисана су Правилима понашања у ОШ за образовање одраслих у Чачку.

Члан 17.
За време трајања наставе и других активности стално су откључана сва улазна врата  Школе .
За откључавање улазних врата, пре почетка      наставе, овлашћена је радница на одржавању хигијене.
Чистачица проверава стање школског простора и опреме, а у случају постојања сумње у  било који облик њиховог оштећења, насилан улазак у просторије школе и сл., одмах обавештава директора  Школе. У случају хитности интервенције, може и сама да позове надлежна лица која треба да предузму неопходне мере.

2.2 Начин евидентирања уласка трећих лица у Школу

Члан 18.

С обзиром да школа нема дежурног ученика не евидентирају се уласци трећих лица у Школу. Сви запослени су у обавези, када примете присуство трећег лица у школској згради, да од њега добију информацију о разлогу посете и да га упуте у одговарајућу канцеларију односно на место одређено за пријем родитеља, у зависности од сврхе посете.

2.3 Могућности боравка у Школи

Члан 19.

Могућности боравка у Школи, односно непосредног учешћа родитеља, односно другог законског заступника полазника у активностима Школе утврђена је Правилима о понашању полазника, запослених, родитеља и трећих лица у Школи.
Родитељ, односно други законски заступник полазника има право приступа и боравка у просторијама Школе  по позиву одељенског старешине, наставника, директора , самоиницијативно у циљу информисања о успеху у школи свог детета, као и информисања о питањима која се тичу организовања и извођења образовно- васпитног рада Школе, свих облика мера заштите и безбедности у Школи и сл. 
За време боравка у школи родитељ, односно други законски заступник не сме се задржавати у ходницима испред учионица већ у простору одређеном за пријем родитеља  или у канцеларији у зависности од врсте посете.


2.4 Физичка безбедност објекта – зграде, дворишта и окружења

Члан 20.

Школа је одговорна за физичку безбедност објекта – зграде,  и окружења.
 Зидови и плафони свих делова објекта Школе морају да буду у исправном стању.
Подови у Школи не смеју да буду клизави. Уколико се потирање врши за време наставе, након потирања радница задужена за одржавање хигијене обавезна је да омогући брже сушење и да дежура у случају проласка ученика, запослених или трећих лица.
Зграда школе мора да буде очишћено од свих предмета и препрека који могу да  изазову повреду полазника, запослених и лица која долазе у Школу.

Члан 21.

Школа је спровела све безбедносне процедуре које се тичу превенције и спречавање  појава свих облика угрожавања безбедности свих учесника образовно-васпитног процеса. 
2.5 Одржавање дисциплине у Школи

Члан 22.
Дисциплина у Школи одржава се за све време боравка полазника у школи, и то у свим  објектима Школе и окружењу, праћењем понашања од стране дежурних наставника, предметног наставника и свих запослених у школи, у складу са законом и Правилима понашања у Школи. Дисциплина се на исти начин одржава и приликом остваривања образовно васпитног рада ван установе.

2.6 Истакнуто место за прву помоћ у Школи

Члан 23.

Кутија са опремом за прву помоћ налази се на видном месту у канцеларији директора Школе, комплетно је опремљена и доступна у свако време. 
Уз опрему из става 1. овог члана налазе се истакнути сви важни телефони лица задужених за пружање прве помоћи, као и бројеви важних телефона прве помоћи (дом здравља, хитна помоћ и сл.).

2.7 Поступање ради заштите од болести, посебно инфективних

Члан 24.
Школа је дужна да поступа по мерама надлежних здравствених органа и упутствима Министарства здравља и Министарства просвете, науке и технолошког развоја, наложених у складу са прописима у области здравства, ради остваривања максималне заштите и безбедности полазника од болести и ширења заразе.
Школа се стара о уредности и чистоћи свих школских просторија  у складу са санитарно-хигијенским прописима и мерама.

2.8 Безбедносне процедуре / правила за заштиту и безбедност за време остваривања образовно-васпитног рада ван Школе

Члан 25.
Школа примењује све безбедносне процедуре за време остваривања образовно- васпитног рада ван Школе.
Приликом реалиазације одласка полазника у биоскоп, музеј  и сл. примењују се све мере безбедности полазника.


2.9 Поступање ради заштите од физичких повреда

Члан 26.
Ради остваривања потпуне заштите и безбедности полазника, запослених и трећих лица од физичких повреда Школа примењује следеће мере и процедуре:
1. врши набавку и коришћење школског намештаја, наставних и других средстава која су безбедна за употребу и одговарају психофизичким својствима полазника;
2. примењује стандарде и нормативе који се односе на школски простор, број полазника у одељењу и друге услове за обављање образовно-васпитне делатности у складу са Правилником о нормативима школског простора, опреме и наставних средстава за основну школу;
3. потирање ходника се врши искључиво после наставе, а за време боравка полазника у школи за време трајања часа уз обавезу да се обезбеди да подови нису клизави (отварају се прозори ради бржег сушења уз дежурство чистачице како би се ограничио пролаз док се под не осуши);
4. обезбеђује се стални надзор наставника или стручног сарадника за време рада на уређајима или с предметима који могу да изазову физичку повреду, као и за време извођења активности које представљају потенцијалну опасност за настанак повреде.

Приликом примене мера заштите од физичких повреда примењују се и одредбе других аката Школе: Правилника о безбедности и здрављу на раду, Правила о заштити од пожара, Правила понашања у Школи и других аката чија је примена од значаја за остваривање заштите и безбедности полазника.
Сви запослени су у обавези да пријаве ако уоче клизавост пода, да одржавају своје радно место у исправном стању, како би се спречила опасност од клизања и спотицања. Ова се обавеза односи и на све полазнике.

2.10 Начин правилног коришћења и надзор над  употребом машина, апарата и других      
уређаја при реализацији наставе

Члан 27.
За време извођења наставе полазници не користе машине, а ретко алате или хемикалије.
Рад полазника прати предметни наставник који их упознаје са њиховим правима, обавезама и одговорностима у вези са реализацијом, наставне јединице која укључује коришћење алата или хемикалија у складу са процедурама поступања за време извођења наставе.

2.11 Правила	за	одговорно	поступање	и	пријава	кварова	и	оштећења	на инсталацијама

Члан 28.
Школа је утврдила правила за одговорно поступање и пријаву кварова и оштећења на инсталацијама – водоводне, канализационе, електричне и топловодне мреже и др.
Исправност водоводних и канализационих инсталација у Школи, ради остваривања заштите и безбедности од поплаве и изливања фекалија, прати радница на одржавању хигијене, свакодневно, приликом чишћења просторија.
Сви запослени и полазници Школе обавезни су да без одлагања обавесте директора  о уоченим променама на свим инсталацијама које могу да угрозе безбедност полазника и запослених у Школи.
Пријава кварова се врши надлежној служби.
Уређаји, други предмети и материје који се користе у наставном процесу, за одржавање хигијене или у друге сврхе морају да се држе ван домашаја неовлашћених лица, ако могу да представљају опасност по живот и здравље полазника.

2.21 Планирање превентивних и интервентних програма са циљем промене  понашања код полазника
Члан 29.
Школа је сачинила план превентивних и интервентних програма са циљем промене понашања код полазника.
У изради плана учествовали су: директор, стручни сарадници и наставно особље.
Према полазницима који крше правила понашања у Школи или не поштују одлуке директора и органа Школе, неоправдано изостану са наставе пет часова, односно својим понашањем угрожавају друге при остваривању својих права Школа ће, уз учешће родитеља, односно другог законског заступника, појачати васпитни рад активностима: у оквиру одељењске заједнице, стручним радом одељењског старешине, андрагога, посебних тимова, а када је то неопходно, сарађиваће са одговарајућим установама социјалне, односно здравствене заштите у циљу дефинисања и пружања подршке ученику у вези са променом његовог понашања.


2.13 Мере заштите од пожара
Члан 30.
Ради остваривања заштите од пожара запослени и полазници дужни су да спроводе мере прописане Законом о заштити од пожара, плановима заштите од пожара, одлукама надлежног органа јединице локалне самоуправе, Школског одбора и других надлежних органа.
Школа је предвидела следеће мере заштите од пожара:
1. обезбеђеност Школе довољним бројем ватрогасних апарата;
2. шестомесечна контрола ватрогасних апарата, по потреби и пуњење истих;
3. обуку запослених за руковање ватрогасним апаратима и понашање у случају опасности     од пожара;
4. проверу обучености запослених за примену мера заштите од пожара.

2.14 Правила за одговорно поступање у случају елементарних непогода и других нecpeћa и сл. или других ванредних околности и ситуација

Члан 31.

Школа је сачинила програм за одговорно поступање у случају елементарних  непогода и других нecpeћa и слично, или других ванредних околности и ситуација.
              НЕСРЕЋА
У случају да дође до несреће прва је и најбитнија карика у поступку спасавања живота, а укључује: • проверу сигурности приступа месту несреће; • обележавање и осигуравање места несреће и заштиту повређених особа од могућег новог повређивања; • примену неодложних поступака прве помоћи: - постављање особе без свести у стабилан бочни положај; - предузимање мера оживљавања особе без свести која не показује знакове живота (особа не дише, срце не куца); - заустављање крварења. Одмах обавестити службу хитне помоћи -194. Док се чека Хитна помоћ, осим поступака неопходне прве помоћи, применити и све остале поступке прве помоћи који су потребни.
ПОЖАР
Школа има израђен план заштите од пожара и довољан број апарата за гашење пожара који се редовно контролишу.
Степеништа и пролази се редовно чисте и одржавају пролазним.
Запослени се редовно обучавају за коришћење апарата за гашење пожара.
У случају да се примети пожар или осети мирис дима одмах позвати ватрогасну службу - 193.
Уколико је пожар у некој просторији школе, затворити врата те просторије и искључити ел. енергију. Позвати ватрогасце и евакуисати ученике и запослене, те ако је пожар мањег обима, покушати гашење. Ако је пожар већег обима, напустити зграду затварајући сва врата за собом, у супротном ће се, због дотока свежег ваздуха пожар брзо проширити. У случају присуства густог дима обавезно сугерисати ученицима и запосленима да вежу неки одевни предмет, крпе и пешкире натопљене водом преко носа и уста.

ПОПЛАВА
У случају поплаве евакуисати све присутне. Електричне апарате и друге уређаје подићи на виши ниво уколико се налазе у делу који може бити захваћен поплавом.

ЗЕМЉОТРЕС

У случају земљотреса сви који се затекну у нижим просторијама, при првим подрхтавањима излазе из њих на слободан простор, неопходно је удаљити се од стабала, уличних светиљки, електричних каблова и објеката, уколико се неко нађе на вишим спратовима, потребно је склонити се поред носећих зидова, под оквире врата, у унутрашњи угао просторије, испод стола, те рукама заштитите очи и одмаћи се што даље од стаклених површина и преградних зидова. Након земљотреса већих размера, пре напуштања објекта искључите електричну струју на главном осигурачу, затворите довод воде на главном вентилу.

 	ГРМЉАВИНА
· У случају грмљавине ући у затворен простор и избегавати следеће:
· Склањање испод високих стабала на отвореном простору,
· отворена поља – просторе,
· Све метално –машине, моторе, бицикле и др
ДОЈАВА О ПОСТАВЉЕНОЈ ЕКСПЛОЗИВНОЈ НАПРАВИ
У случају анонимних пријава и дојава о постављању експлозивних направа у школи  и око ње директор о томе обавештава специјалне јединице за те намене и врши евакуацију ученика на исти начин како је прописан план и поступак евакуације у случају пожара. Обавезно прво школу напуштају ученици, лица старија од 60 година, жене, а задњи напуштају школу директор школе и секретар .
Школа је дужна да предузме потребне мере и одреди запослене за пружање прве помоћи и евакуацију запослених. Прву помоћ у случају повреде, тровања или обољења за време рада пружа: сваки запослени који се затекне у радној околини и лица оспособљена за пружање прве помоћи, спасавање и евакуацију у случају опасности.

Школа је обавезна да поступи по упутству које сачине надлежни органи и организације, када је угрожена безбедност ученика и запослених због елементарних непогода, других нecpeћa и слично, или других ванредних околности и ситуација.

2.15 Правила за сарадњу са комуналним службама ради обезбеђења тротоара и уличног осветљења на прилазу Школи, правилног размештаја/постављања  контејнера

Члан 32.

Школа је обавезна да поштује утврђена правила за сарадњу са комуналним   службама ради:
1. обезбеђења тротоара,
2. обезбеђења уличног осветљења на прилазу Школи и
3. правилног размештаја/постављања контејнера.

Тротоари испред Школе морају да буду очишћени од свих препрека, снега и поледице, ради безбедног кретања полазника и запослених Школе.
Прилази Школи морају да буду осветљени ради безбедног кретања полазника и запослених Школе.
Контејнери испред Школе морају да буду правилно постављени и размештени како не би угрозили кретање полазника и запослених Школе.

2.16 Правила за сарадњу са надлежним службама ради постављања одговарајуће  заштитне сигнализације на саобраћајницама на прилазу Школи

Члан 33.
Школа пред надлежним органима локалне самоуправе покреће иницијативе ради побољшања безбедности у саобраћају на прилазима Школи ( саобраћајне сигнализације, „лежећег полицајцаˮ и слично, у складу са утврђеним правилима за сарадњу).

2.17 Израда и реализација годишњих програма заштите од насиља, злостављања и занемаривања и програма спречавања дискриминације

Члан 34.

Остваривање овог вида заштите и безбедности полазника подразумева поштовање одредаба Правила понашања у Школи и годишњих програма заштите од насиља, злостављања и занемаривања и програма спречавања дискриминације, које је сачинио стручни тим Школе за заштиту од дискриминације, насиља, злостављања и занемаривања.
У Школи се негују односи међусобног разумевања и уважавања личности полазника, запослених и родитеља, односно других законских заступника.
Запослени имају обавезу да својим радом и укупним понашањем доприносе развијању позитивне атмосфере у Школи.
Школа је својим актом уредила правила понашања и међусобне односе полазника, родитеља, односно других законских заступника и запослених у Школи.
Школа је усвојила Програм заштите од насиља, злостављања, занемаривања и дискриминације. Овим програмом су у складу са Упутством Министарства предвиђене превентивне мере са циљем спречавања појаве било каквог вида насиља, а такође и интервентне активности за случај да дође до појаве насиља, са циљем да се насиље заустави, да се обезбеди сигурност, смањи ризик од понављања и отклоне последице.
Члан 35.
У Школи су забрањене дискриминација и дискриминаторско поступање којима се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, ограничавање или давање првенства) у односу на лице или групе лица, као и на чланове њихових породица или њима блиска лица на отворен или прикривен начин, који се заснива на раси, боји коже, прецима, држављанству, статусу мигранта, односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледучланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.
Школа је дужна да предузме све мере прописане Законом када се посумња или утврди дискриминаторно понашање у Школи.

Члан 36.
У Школи је забрањено физичко, психичко, социјално, сексуално, дигитално и свако друго насиље: злоупотреба полазника,  насилни екстремизам, трговина људима, експлоатација, као и занемаривање и немарно поступање. 
Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности ученика и одраслог.
Занемаривање и немарно поступање представља пропуштање Школе или запосленог да обезбеди услове за правилан развој полазника.
Школа је дужна да одмах поднесе пријаву надлежном органу ако се код полазника примете знаци насиља, злостављања или занемаривања.
Физичко насиље је понашање које може да доведе до стварног или потенцијалног телесног повређивања полазника или запосленог; физичко кажњавање полазника од стране запослених и других одраслих особа.
Психичко (емоционално) насиље је понашање које доводи до тренутног или трајног угрожавања психичког и емоционалног здравља и достојанства полазника или запосленог.
Социјално насиље и злостављање је понашање којим се искључује полазник из групе вршњака и различитих облика социјалних активности, одвајањем од других, неприхватањем по основу различитости, ускраћивањем информација, изоловањем од заједнице, ускраћивањем задовољавања социјалних потреба.
Дигитално насиље је злоупотреба информационих технологија која може да има за последицу угрожавање достојанства личности и остварује се слањем порука, видео записа, електронском поштом, СМС-ом, ММС-ом, путем веб-сајта (web site), четовањем, укључивањем у форуме, социјалне мреже и објављивањем садржаја или поверљивих личних података без сагласности (информација, слика, видео снимака и сл.).
Осим наведених облика, насиље и злостављање препознаје се и кроз: злоупотребу, сексуално насиље, насилни екстремизам, трговину људима, експлоатацију полазника, породично насиље и др.
Злоупотреба полазника је све оно што појединац, односно установа чини или не чини, што негативно утиче, наноси штету, ускраћује или смањује могућност за безбедан и здрав развој и доводи га у немоћан положај према појединцу или установи (злоупотреба у спорту, у политичке, верске, комерцијалне и друге сврхе). Злоупотреба подразумева и прекомерно подстицање, односно психолошки притисак на дете и ученика од стране родитеља ради постигнућа која могу да имају за последицу угрожавање нормалног психофизичког и социјалног развоја и најбољег интереса детета.
Сексуално насиље је понашање којим се полазник сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.
Насилни екстремизам је промовисање, заговарање, подржавање, припремање и учествовање у идеолошки мотивисаном насиљу за остваривање друштвених, економских, верских, политичких и других циљева.
Трговина људима је врбовање, превожење, пребацивање, скривање или примање лица, путем претње силом или употребом силе или других облика присиле, отмице, преваре, обмане, злоупотребе овлашћења или тешког положаја или давања или примања новца или користи да би се добио пристанак лица које има контролу над другим лицем у циљу експлоатације.
Експлоатација је рад који није у најбољем интересу полазника, а у корист је другог лица, установе или организације. Ове активности могу да имају за последицу угрожавање физичког или менталног здравља, моралног, социјалног и емоционалног развоја полазника, његову економску зависност, ускраћивање права на образовање и слободу избора.
Занемаривање и немарно поступање је пропуштање родитеља, друге особе која је преузела бригу о поланику, установе или запосленог да у оквиру расположивих средстава обезбеди услове за правилан развој полазника у свим областима, а што може да наруши његово здравље и развој.
Занемаривање у школи обухвата: ускраћивање појединих облика образовно-васпитног рада неопходних полазнику; нереаговање на сумњу о занемаривању или на занемаривање од стране родитеља; пропусте у обављању надзора и заштите полазника од повређивања, самоповређивања, употребе алкохола, дувана, наркотичког средства или психоактивне супстанце, укључивања у деструктивне групе и организације и др.
Школа је дужна да надлежном органу пријави сваки облик насиља, злостављања и занемаривања у Школи почињен од стране родитеља, односно другог законског заступника или трећег лица у Школи.


Члан 37.
Забрањено је свако понашање запосленог према полазнику; полазника према запосленом; родитеља, односно другог законског заступника или трећег лица према запосленом; запосленог према родитељу, односно другом законском заступнику; полазника према другом полазнику, којим се вређа углед, част или достојанство.
Директор Школе дужан је да у року од три дана од дана сазнања за повреду забране из става 1. овог члана предузме одговарајуће активности и мере у оквиру надлежности Школе.


Члан 38.

Школа је укључена у рад платформе ''Чувам те'', на тај начин што је у складу са упутством Министарства именовано једно лице овлашћено за приступ платформи, координатор Тима за заштиту ученика од насиља.
Национална платформа има за циљ координицију и јачање интерсекторске сарадње свих надлежних институција у борби против насиља. Поред вршњачког насиља које је у фокусу ове платформе, она представља и алат који ће нам помоћи у борби против насиља према свим запосленима у установама образовања и васпитања широм Србије.
На Националној платформи „Чувам те“ налазе се и сегменти које се односе на информисање и едукацију.
У оквиру сегмента информисања могу се пронаћи информације о облицима насиља, препознавању и поступању у случајевима насиља, злостављања и занемаривања у складу са званичним процедурама надлежних ресора.
На овој платформи, полазници родитељи и наставници ће моћи да пронађу све информације које се тичу врсте насиља и поступања у различитим ситуацијама. Посебно важан сегмент који се налази на платформи јесу онлајн обуке за полазнике, родитеље и наставнике, као и трећи сегмент који се односи на пријаву насиља.

Члан 39.
У Школи је забрањено страначко организовање и деловање, као и коришћење простора Школе у те сврхе.

Кризни догађај
                                                                  Члан 40.
Кризни догађај је у већини случајева непредвидив догађај са потенцијално негативним последицама. Taj догађај и његове последице могу проузроковати значајну штету особама које су непосредно или посредно изложене кризном догађају.
Кризни догађај карактерише број жртава (повређених или настрадалих), материјална штета, психолошке реакције појединца и/или заједнице у целини, као и солидарност у сврху отклањања последица.
Кризни догађаји су:
- Природна смрт полазника;
- Покушај убиства и убиство полазника (у школи или ван ње);
- Покушај самоубиства полазника и самоубиство (у школи или ван ње);
- Природна смрт, самоубиство или убиство запосленог у школи;
- Саобраћајна незгода у којој је повређен или настрадао полазник  и/или запослени у школи;
- Нестанак полазника;
- Масовно тровање у простору школе;
- Дојава о подметнутој експлозивној направи у школи или терористичком нападу и слично;
- Талачка криза;
- Насиље већих размера (масовне туче, вишеструка убиства, терористички напади);
- Техничко-технолошке опасности (експлозија, изливање, испаравање отровних материја и пожар);
- Природне катастрофе (поплаве, земљотреси, пожари...);
- Епидемија која је обухватила територију/општину на којој се налази школа;
- Други кризни догађаји, у смислу овог правилника.
У случају проглашења ванредне ситуације, односно ванредног стања, школа поступа у складу са прописима који то уређују.

2.18 Правила за поступање у случају претње, односно сумње на постојање друге опасности по безбедност ученика

Члан 41.
Школа поштује Правила за поступање у случају претње, односно сумње на постојање друге опасности по безбедност полазника.
У случају наступања неке претње, односно сумње на постојање друге опасности по безбедност полазника, Школа одмах обавештава надлежне локалне службе и организације које би могле да утврде постојање стварне опасности по безбедност полазника, превентивно да делују, спрече панику и страх код полазника и, уколико процене да је потребно, ангажују лекарску помоћ, ватрогасце, Министарство унутрашњих послова и др.

Поступање школе у одговору на кризни догађај

Члан 42.
Школа у поступку одговора на кризни догађај предвиђа следеће мере:
1. Јачање отпорности школе  за ефикасно реаговање на кризне догађаје;
2. Поступање школе када се деси кризни догађај и
3. Поступање школе након кризног догађаја
Члан 43.
Јачање отпорности школе заснива се на следећим принципима:
1) Континуитет
Подстицање приправности и обезбеђивање континуираног пружања квалитетног образовања и васпитања, подизање свести, планирање и припрема за реаговање у кризним догађајима.
2) Сарадња
Интерсекторска повезаност и заједничко деловање у ванредним ситуацијама, с обзиром на врсту кризе.
3) Доступност
Омогућавање брзог приступа доступним ресурсима како би школа обезбедила континуитет и право на квалитетно образовање и васпитање у време кризног догађаја.
4) Ефикасност
Обезбеђивање да школа активно предузима правовремене и адекватне кораке у реаговању на кризни догађај.
Члан 44.
Школа формира тим за кризне догађаје у оквиру тима за заштиту од дискриминације, насиља, злостављања и занемаривања, као његов обавезни део.
Тим за кризне догађаје формира се у циљу ефикасног поступања установе у кризним догађајима. Програм поступања школе у кризним догађајима израђује се као обавезни и саставни део програма заштите од дискриминације, насиља, злостављања и занемаривања, а који је саставни део школског, односно предшколског и програма васпитног рада у домовима ученика. На основу програма израђује се план рада тима за заштиту од дискриминације, насиља, злостављања и занемаривања, који је саставни део годишњег плана рада школе.
Програм рада сачињава се на основу специфичности школе и садржи:
- процену снага, капацитета и специфичности школе да се суочи са различитим потенцијалним кризним догађајима;
- на основу процењених снага, капацитета и специфичности школе, део програма се односи на план поступања у ситуацијама кризе, који подразумева предвиђена безбедна места унутар и изван школе у зависности од кризног догађаја, дефинисан начин алармирања, односно оглашавања и информисања у школи у зависности од врсте кризног догађаја (нпр. претња оружаним нападом, терористичким напад, дојава о експлозивној направи, талачка криза, пожар и сл.), у складу са евакуационим планом школе. Део плана поступања у ситуацијама кризе, неопходно је да садржи и план распореда просторија, као и начина означавања свих просторија у школи (ходника, учионица, кабинета и других просторија, са унутрашње и спољашње стране);
- део који се односи на стручно усавршавање запослених ради јачања компетенција за пружање психосоцијалне подршке, за реализацију плана евакуације и друге обуке које могу допринети ефикасном реаговању школе у различитим кризним ситуацијама;
- део који се односи на унапређивање безбедносне културе полазника и запослених;
- начин реаговања - кораке у поступању школе када се догоди кризни догађај;
- начине укључивања и сарадње са породицом ради заједничког деловања на јачању отпорности школе;
- начине праћења, евалуацију и извештавања о реализацији програма.
Директор школе руководи тимом за кризне догађаје у складу са општим актом и годишњим планом рада.
Број чланова и састав тима за кризне догађаје одређује директор, а у складу са специфичностима школе (врста и величина школе, организација рада и остало).
Директор доноси решење којим се дефинише улога чланова тима за кризне догађаје, односно одређује чланове тима који ће обављати послове и активности које се односе на координацију, пружање психосоцијалне подршке и информисање.
Координација обухвата активности - планирања, организације, координације и сарадње са спољном заштитном мрежом, праћења и евалуације.
Психосоцијална подршка обухвата активности - праћења реаговања, процена потреба за психосоцијалном подршком, пружање индивидуалне и групне подршке, процена потребе за укључивањем мобилног тима и уколико до тога дође, сарадња са мобилним тимом.
Информисање обухвата активности - прикупљања, проверавања, селекције, дистрибуције информација, као и припреме саопштења.
Поступање школе када се деси кризни догађај.
Члан 45.
Када школа има сазнање да се догодио кризни догађај одмах, а најкасније у року од 24 сата, активира се тим за кризне догађаје, који има следеће задатке:
- прикупљање података, процена потреба и обавештавање надлежних органа;
- успостављање сарадње са спољашњом мрежом заштите;
- сарадња и заједничко деловање са мобилним тимом за кризне интервенције;
- благовремено информисање полазника, родитеља, запослених и медија о догађају;
- психосоцијална подршка полазницима и запосленима;
- израда и реализација плана рада школе у измењеним условима и стабилизација рада у школи;
- организација евентуалних комеморативних активности;
- праћење реализације планова и евалуација;
- вођење документације и извештавање и
- други послови који могу бити од значаја у ситуацијама када се деси кризни догађај.
 









Поступање школе:
	Прикупљање података, процена потреба и обавештавање надлежних органа
	Тим прикупља информације о догађају (опис догађаја, место и време када се десио догађај), ко је све погођен кризним догађајем и каква му је помоћ потребна, где се налази и у каквом је стању, као и о томе шта је већ урађено поводом тога у школи.
 
У зависности од врсте/облика кризног догађаја, наредни корак подразумева хитно обавештавање полиције, хитне помоћи, ватрогасне службе, као и других евентуално потребних органа/служби. Неопходно је да запослени у школи поступају у складу са планом поступањa у ситуацијама кризе и у зависности од врсте кризног догађаја, и у складу са планом евакуације.
 
Тим за кризне догађаје благовремено информише Министарство просвете, односно надлежну школску управу о догађају, као и предузетим активностима.

	Успостављање сарадње са спољашњом мрежом заштите (социјална и здравствена заштита, полиција, јавно тужилаштво, јединица локалне самоуправе, мобилни тим).
	На основу прикупљених података, уз обавезу хитног обавештавања спољашње мреже заштите, школа врши процену да ли може да поступа самостално или јој је потребна помоћ и подршка представника спољашње мреже заштите, са којом израђује јединствен план деловања, начин рада и извештавања.
 
У зависности од облика/врсте и степена интензитета кризног догађаја школа процењује кога укључује од спољашње мреже заштите.

	Сарадња и заједничко деловање са мобилним тимом за кризне интервенције
	Уколико кризни догађај као последицу има најмање троје или више повређених или настрадалих лица, директор је у обавези да одмах по сазнању обавестити Министарство просвете како би се ангажовао интерсекторски мобилни тим за кризне ситуације, који је формиран у складу са Протоколом о поступању приликом суочавања друштва са кризним ситуацијама у оквиру Радне групе Владе Републике Србије ради пружања неопходне подршке.
 
У ситуацијама када поступа мобилни тим, тим за кризне догађаје школе постаје саставни део мобилног тима. Тим за кризне догађаје школе пружа потребне информације мобилном тиму, учествује у заједничком планирању, организацији и реализацији психосоцијалне подршке. У сарадњи са мобилним тимом, тим школе врши праћење и идентификовање деце/ученика и запослених којима је потребна помоћ, пружа прву психолошку помоћ као и друге видове подршке.

	Благовремено информисање полазника, родитеља, запослених и медија о догађају
	Директор школе именује особе задужене за припрему званичних информација за родитеље, полазнике, запослене и за медије. Обавештења имају сврху континуираног информисања запослених, родитеља и деце/ученика и медија о најновијим, провереним и тачним информацијама до којих је школа дошла, ради планирања одговарајуће подршке и предузимања других потребних мера (сузбијање гласина и ширења панике); упознавање са могућим тешкоћама, ризицима, изазовима и начинима за њихово превазилажење; упознавање са начинима подршке. Саопштење за медије сачињава се у сарадњи са надлежним службама Министарства

	Психосоцијална подршка  полазницима и запосленима
	Тим за кризне догађаје прати реаговања полазника, родитеља и запослених, идентификује коме је помоћ потребна и у складу са тим организује пружање психосоцијалне подршке. Приликом пружања психосоцијалне подршке као основна интервенција користи се психолошка прва помоћ.
 
У зависности од врсте, интензитета и последица кризног догађаја, тим процењује потребу за укључивањем представника из система здравствене заштите у циљу пружања психосоцијалне подршке и/или укључивање интерсекторског мобилног тима за кризне ситуације.

	Израда и реализација плана рада школе у измењеним условима и стабилизација рада у школи
	Тим за кризне догађаје у сарадњи са релевантним тимовима школе израђује план рада по измењеном, прилагођеном плану.
 
Неопходно је да начин рада школе буде прилагођен последицама кризног догађаја, могућностима и потребама полазника и запослених у погледу реализације свих школских активности непосредно након кризног догађаја.
План рада треба да садржи конкретне активности/мере које школа планира да предузме, носиоце (извршиоце) планираних активности, временску динамику, начин извршења, начини праћења и извештавања.
 
Приликом прављења плана важно је узети у обзир врсту кризног догађаја, број погођених особа, процену даљих ризика, реакцију локалне заједнице и одговарајуће правне аспекте.
 
Након кризног догађаја, неопходно је да школа предузима активности које ће водити стабилизацији стања у школи - постепени повратак школе на редован начин рада који је био успостављен пре кризног догађаја уз континуирано праћење понашања полазника и запослених у циљу процене ефеката подршке и предузимања даљих мера.
 
школа прати реализацију плана и у зависности од тока смиривања кризног догађаја, ревидира план, надопуњује га и коригује.

	Организација евентуалних комеморативних активности
	У случају кризних догађаја са смртним исходом, тим учествује у организацији и планирању адекватних комеморативних активности.

	Праћење реализације плана и евалуација
	Неопходно је праћење реализације плана рада (у оквиру плана рада тима за заштиту) у измењеним условима, евентуалне корекције и допуне плана у зависности од процене степена, броја и последица изазваних кризним догађајем и предузетим корацима.

	Вођење документације и извештавање
	Тим је дужан и да води документацију о спроведеним активностима у вези поступањем у кризној ситуацијом.
 
Извештај о поступању школе доставља се надлежној школској управи, , у року од 15 дана од наступања периода стабилизације рада у установи.


 
Када су жртве кризног догађаја деца са хроничним болестима, деца са сметњама у развоју и инвалидитетом, тим за кризне догађаје након идентификације израђује индивидуализоване планове у сарадњи са родитељима и представницима спољашње мреже заштите.
Поступање школе након кризног догађаја
Члан 46.
Након реализације плана поступања у кризним догађајима, и успостављања стабилног стања у школи тим за кризне догађаје врши евалуацију спроведених активности и сачињава извештај. Евалуација обухвата: анализу ефеката спроведених мера и активности односно реализацију измењеног плана рада, као и пружање прве психолошке помоћи, са посебним освртом на снаге, изазове и препоруке у реаговању на кризни догађај. На основу евалуације плана реаговања у конкретним ситуацијама, школа  даље унапређује план поступања школе у кризним ситуацијама.
Уколико је због кризног догађаја дошло до прекида или извођења наставе у измењеним условима, тим за кризне догађаје у сарадњи са педагошким колегијумом израђује посебан план даље реализације образовно-васпитног рада. Израђени план реализације усваја наставничко веће, док школски одбор доноси одлуку, а сагласност на план даје надлежна школска управа.
Извештај о реализацији посебног плана део је годишњег извештаја о реализацији плана заштите од насиља, злостављања и занемаривања.
Тим за кризне догађаје континуирано прати реаговања деце/ученика и запослених и процењује потребу за психосоцијалном подршком у наредном периоду и у сарадњи са спољашњом мрежом заштите израђује план о њеној реализацији.
Тим за кризне догађаје прати реализацију планова, у сарадњи са спољашњом мрежом заштите процењује степен смиривања ситуације и покреће процес договарања са породицама жртава и повређених о начинима обележавања сећања на догађај (обезбеђивање простора, активности сећања, обележавање годишњица и слично).
 

3. ОБЕЗБЕЂЕЊЕ СРЕДСТАВА ЗА ЗАШТИТУ И БЕЗБЕДНОСТ ПОЛАЗНИКА

Члан 47.
Средства за заштиту и безбедност полазника, у складу са прописаним мерама из члана108. Закона о основама система образовања и васпитања, обезбеђују се у буџету јединице     локалне самоуправе.


4. УПОЗНАВАЊЕ СА МЕРАМА ЗАШТИТЕ И БЕЗБЕДНОСТИ

Члан 48.
Школа о мерама заштите и безбедности, прописаним овим Правилником, упознаје полазнике, њихове родитеље, односно друге законске заступнике, као и све запослене, путем  усмене информације / писменог обавештења на огласној табли или званичној интернет страници Школе.

Члан 49.
Одељенски старешина и предметни наставници у обавези су да у свакодневном контакту са полазницима, а нарочито на часовима одељенске заједнице, ученике упознају са опасностима са којима могу да се суоче за време боравка у Школи и извођења других активности које организује Школа, као и са начином понашања којим те опасности могу да се избегну или отклоне.






5. ОБАВЕЗА ПОШТОВАЊА МЕРА УТВРЂЕНИХ ОВИМ ПРАВИЛНИКОМ

Члан 50.
Одредбе овог правилника дужни су да поштују:
1. сви запослени Школе;
2. полазници, родитељи, односно други законски заступници полазника Школе;
3. трећа лица када се налазе у школској згради или на другом месту на  ком се остварује образовно-васпитни рад или друга активност у организацији Школе.


Члан 51.

Неспровођење и непридржавање мера, начина поступка заштите и безбедности од стране запослених, прописаних овим правилником, сматра се тежом повредом радних обавеза, због које може да се изрекне дисциплинска мера у складу са Законом.
Дисциплинска одговорност запослених не искључује кривичну и материјалну одговорност.



Члан 52.
Свесно непридржавање правила и мера безбедности од стране полазника прописаних овим правилником, сматра се тежом повредом обавезе ученика у складу са чланом 83. став 3 тачка 6. Закона о основама система образовања и васпитања, за коју се води  васпитно-дисциплински поступак.

Члан 53.
Запослени, полазници, родитељи, односно други законски заступници полазника обавезни су да директору, секретару Школе, дежурном наставнику или другом овлашћеном лицу пријаве сваку појаву за коју посумњају да би могла да угрози безбедност ученика.

Члан 54.
Посебна обавеза директора је да повремено, без претходне најаве, а најмање једном / два пута месечно провери да ли се спроводе мере за остваривање  заштите и безбедности полазника.
Неспровођење мера за безбедност и заштиту полазника, прописаних овим правилником, представља разлог за разрешење директора у складу са чланом 128. ст. 7. т. 4) Закона.

Члан 55.
Школа је обавезна да сарађује са државним органима, органима града Чачка и другим субјектима и надлежним институцијама са којима је таква сарадња потребна у поступку обезбеђивања и спровођења мера утврђених овим правилником.


6. ОСИГУРАЊЕ УЧЕНИКА ОД ПОСЛЕДИЦА НЕСРЕЋНОГ СЛУЧАЈА ИЛИ НЕЗГОДЕ

Члан 56.

Школа може да осигура полазника од последица несрећног случаја ( незгоде) које се могу евентуално десити , али и са условима под којима се спроводи осигурање.
Школа ће упознати Школски одбор са понудама осигуравајућих кућа које су стигле у школу и изабрати најбољу понуду осигуравајућег друштва.





 III ЗАВРШНЕ ОДРЕДБЕ

Члан 57.

Измене и допуне овог правилника врше се на исти начин и по поступку прописаном    за његово доношење.
Члан 58.

Овај Правилник ступа на снагу осмог дана од дана објављивања на огласној табли        .

Члан 59.

Даном ступања на снагу овог правилника престаје да важи Правилник о мерама, начину и поступку заштите и безбедности ученика у Основној школи за образовање одраслих дел. бр. 148 од  31.05.2023.године.


Председник Школског одбора

                                                                                                           ___________________________

Правилник је објављен на огласној табли школе дана 24.04.2024.године.

Секретар школе
________________

